钦定古今图书集成/明伦汇编/氏族典/第299卷 > 《四川总志》 > 房崇吉
## 钦定古今图书集成/明伦汇编/氏族典/第299卷 > 《四川总志》 > 房崇吉

按《魏书房法寿传》：“法寿从弟崇吉，少骁勇，为沈文秀
中兵参军。及太原戍守傅灵越率众弃郡南赴刘子
勋，文秀以崇吉督郡事。既而背文秀同于刘彧，母叔
在历城，为崔道固所拘系，后与法寿取盘阳俱降。及
立平齐郡，以历城民为归安县，崇吉为县令，颇怀昔
憾，与道固接事，意甚不平。后委县出台，讼道固罪状”
数条，会赦不问。崇吉乞解县，许之。停京师半岁，乃南
奔。崇吉夫妇异路，剃发为沙门，改名僧达，投其族叔
法延。住岁馀，清河张略之，亦豪侠士也，崇吉遗其金
帛，得以自遣。妻从幽州南出，亦得相会。崇吉至江东，
寻病死。